Jong SA man se arm afgesit ná fratsongeluk op Amerikaanse plaasIna Duvenage by haar seun, Petri (18), in ‘n hospitaal in die VSA. (Foto: Facebook) ŉ Jong Suid-Afrikaner wat sedert Mei vanjaar in Noord-Dakota op ŉ plaas werk, sterk goed aan nadat sy arm Maandag geamputeer is. Die 18-jarige Petri Duvenage se linkerarm het op 18 September in ŉ meganiese aartappelskoonmaker op die plaas naby Linton beland toe hy ŉ klip wou verwyder, het Pieter Duvenage, Petri se pa, vandeesweek gesê. “Die masjien het sy arm ingetrek. Hy het homself dwars oor die masjien posisioneer sodat hy kon weerstand bied en sy hele lyf nie ook ingetrek word nie, waarna hy iemand gebel het om die masjien te kom afskakel. “Sy knipmes en bankkaart is deur die masjien en is verwoes. Gelukkig het hulle kopgehou en gewag tot paramedici opgedaag het, voordat hulle hom uit die masjien gehaal het, anders het hy waarskynlik doodgebloei,” het Pieter gesê. Petri is na ŉ hospitaal in Bismarck geneem, waar hy gestabiliseer en sy wonde behandel is. Hy is daarna na ŉ ander hospitaal in St. Paul, honderde kilometer verder, oorgeplaas in ŉ poging om die arm te probeer red. Dokters het uiteindelik besluit om wél die arm te amputeer. “Sy bo-arm is sleg beseer. Die masjien het ’n rubberroller wat teen ’n staalroller rol. Die rollers van die masjien het sy triseps feitlik weggemaal en sy biseps erg gekneus. Die gekneusde weefsel het stelselmatig agteruit gegaan en ontsteek. ŉ Stuk van omtrent 15 cm bo die elmboog het geen spierweefsel oorgehad nie en die arm is Maandag bokant die elmboog geamputeer nadat die voorarm se infeksie, deels weens gebrekkige bloedtoevoer, té erg geraak het,” het Pieter gesê. Petri Duvenage (18). (Foto: Facebook) Petri se pa en ma, Ina, het Donderdag in die VSA geland om by hul seun te wees. “Ons vat nie grond nie en word op die hande gedra – by die hotel, hospitaal en dan oral waar ons rondbeweeg. Veral die Suid-Afrikaners het om ons laer getrek, maar ons kry ongelooflike ondersteuning van die Amerikaners en Petri se werkgewer. “Senior personeel kontak ons daagliks en ŉ direkteur het seker 500 km gery om met ons te kom gesels en seker te maak ons is goed versorg,” het Pieter gesê. Petri het voor die amputasie reeds verskeie ander operasies ondergaan. Volgens Pieter sterk hy goed aan. “Hy stoei teen infeksie en het baie opdraandes om te loop.” Petri se koors is vandeesweek gebreek en dit lyk of die infeksie ná die amputasie onder beheer gebring is. “Hy is baie nugter en kalm, maar natuurlik is dit ŉ geweldige verlies. Hy werk graag met sy hande,” het Pieter gesê. Pieter sê die ondersteuning wat die gesin ná die voorval gekry het, ook van Petri se werkgewers, was ongelooflik en opmerklik. “Van die verpleegpersoneel het verbaas opgemerk dat ons besonder baie mense ken. Ons moes toe vir hulle sê dat ons niemand van al dié mense geken het nie. Dit is almal nuwe vriende, hoofsaaklik Suid Afrikaners, maar ook Amerikaners. “Mense dra vir ons kos aan. Hulle het vir Petri klere, pantoffels, komberse en ŉ selfoonlaaier gebring. Ai, ons word oorlaai met liefde en alles wat ons fisiek nodig het,” het hy gesê. Honderde boodskappe van bemoediging het ook op sosiale media vir Petri en sy gesin ingestroom. Maroela Media het in Augustus vanjaar ook berig oor Marthinus Boshoff (27), ŉ Suid-Afrikaner wat in ŉ rehabilitasiesentrum in die VSA aangesterk het nadat hy vroeër onder ŉ slootgrawer beland het en ernstig beseer is. Hy het vir ŉ Amerikaner in Alabama geboer.